My Afrikaans, jou Afrikaans – ons almal se Afrikaans | Maroela Media
Afrikaans is 'n geliefde taal wat deur baie mense van verskeie kulture en dialekte gepraat word, maar dis ook 'n taal wat nie altyd 'n positiewe beeld het nie. Dis juis om dié rede dat "Veldtog Afrikaans" van stapel gestuur is – om te wys dat Afrikaans hom nie steur aan ras of kultuur nie, maar dat hy net gepraat, gelees en gevier wil word.
Onder die vaandel van "Veldtog Afrikaans" is 'n nuwe webwerf genaamd Afrikaans.com geskep – 'n plek waar jy alles oor Afrikaans kan gaan lees, hetsy 'n organisasie, projek of fees. Enigiets wat bydra tot die Afrikaanse landskap kan op dié webwerf gevind word.
Milanie Vosloo, projekbestuurder van Afrikaans.com, sê die doel van hierdie projek is om die mooi en die positiewe van Afrikaans uit te lig.
"Wat ons vasgestel het met ons navorsing is dat daar ongelooflike Afrikaanse organisasies en projekte in Suid-Afrika is, maar dat die publiek nie altyd weet waarheen om te gaan wanneer hulle meer inligting soek nie. Afrikaans.com skep 'n sentrale platform waarheen mense kan gaan wanneer hulle enigiets oor Afrikaans wil weet.
As jy iets wil weet oor feeste, boeke, musiek of onderwys of selfs taal- en hulporganisasies, dan besoek jy Afrikaans.com, en dan lei dié webwerf jou na die betrokke organisasie se webwerf waar jy meer inligting kan kry."
Milanie sê hulle wil nie die publiek voorskryf oor hoe Afrikaans lyk nie, omdat dit vir elkeen verskillend lyk. Juis daarom is die boodskap van die veldtog: Hoe lyk jou Afrikaans? en word die publiek uitgenooi om deel te neem aan die "Hoe lyk jou Afrikaans"-kompetisie en te wys wat hul roer en raak in Afrikaans.
"Mense kan gedigte, video's, foto's of selfs net hul ondervinding met ons deel oor hoe Afrikaans vir hulle lyk – daar is reeds meer as 500 wonderlike inskrywings!"
Besoek Afrikaans.com vir enige inligting wat jy benodig oor Afrikaans. Skryf hier in vir die "Hoe lyk jou Afrikaans"-kompetisie.
Deel van: Afrikaans, Goeie nuus, Podsendings
Ek het 'n webtuiste(Bes.op fb blad) & fb blad Music Free Sheet Music – Afrikaans geopen om meer Afrikaanse bladmusiek beskikbaar te stel (het reeds paar laerskoolkore betrek) Die idee is om digktalent en musiektalent te kombineer. Ek verwerk hul werk in bladmusiek. Ook 'n liriekrymwoordeboek opgestel(hulpmiddel.) Het reeds Kyknet se steun en vra ook graag julle steun.
Nog 'n sentrale platform vir Afrikaans? Maroela is dit reeds! Moet julle nie eerder Afrikaans se beeld bevorder nie?